Strepe op die pad hou gevaar in | Netwerk24
Strepe op die pad hou gevaar in
Deur J. Joubert, Durbanville 06 September 2018 05:30
Na aanleiding van die berig oor die N1 wes van Worcester stem ek volmondig saam dat foto 1 beslis 'n gevaarlike situasie uitbeeld.
Oral waar die pad in drie lane opgedeel is, moet dubbelsper­strepe geverf word wat verbysteek in albei rigtings verbied soos op foto 2. Myns insiens is dit nie eens nodig om daaroor kop te krap nie.
In die dubbelbaan-rigting is daar twee lane beskikbaar waar motoriste mekaar kan verbysteek. Dit is dus nie nodig om die oorkant van die pad ook te gebruik nie.
Daarteenoor moet verkeer in die teenoorgestelde rigting in hul enkelbaan bly vir die paar kilometers tot dit weer hul beurt is om dubbellane te kry.
Sanral moet hierdie gevaarlike situasie dringend regstel. Die leser wat so skerp was om dit op te merk moet geluk gewens word.
Volgens nuusberigte kry 'n mens die indruk dat daar gereëld ongelukke op die betrokke pad is. Dalk vanweë die padlyne?